text: Er tungen skarpere end sværdet?
  23 februar 2015 kl. 08.56
  Venstres forsvarsordfører Troels Lund Poulsen og forsvarsminister Nicolai Wammen (S) diskuterer forsvar mandag aften.
  Tungen er skarpere end sværdet, siger man.
  Og det skal vise sig mandag aften i Hedensted, hvor Venstres lokale folketingsmedlem og sit partis forsvarsordfører, Troels Lund Poulsen, tager imod Danmarks socialdemokratiske forsvarsminister Nicolai Wammen.
  - Vi kommer selvfølgelige til at tale om den øjeblikkelige situation i landet, hvor både forsvaret, beredskabet og Forsvarets Efterretningstjeneste kan få væsentlige roller at spille i kampen for at undgå terror i Danmark. Et emne, der på mest ulykkelige vis, står lysende klart for os alle, siger Troels Lund Poulsen.
  - Jeg er glad for, at Venstre i Hedensted har kunnet lokke Nicolai Wammen herover, så borgerne her i området kan få lov til at deltage i en forsvarspolitisk debat, hvor de kan stille spørgsmål til os begge og få syn for, både hvad der skiller os, og hvad der forener os, lyder det fra Troels Lund Poulsen.
  